stanford-oval/wikipedia huggingface dataset:
Monster High
Nuket

Suurin osa nukeista, naispuoliset teini-ikäiset hahmot, ovat 27 senttimetriä pitkiä. Muita kokoluokkia ovat nuoremmat naispuoliset hahmot 25 senttimetriä, lyhyet miespuoliset hahmot ja aikuiset naispuoliset hahmot 29 senttimetriä sekä pidemmät miespuoliset hahmot 31 senttimetriä. Nukkien vartalo on valmistettu ABS-muovista ja pää pehmeämmästä PVC-muovista. Hiukset ovat saran- tai kanekalon-kuitua. Nukkien ihonvärit vivahtavat useisiin eri väreihin, esimerkiksi ruskeaan, siniseen, vihreään tai pinkkiin. Jokaisella nukella on yksilölliset kasvot sekä vartalonpiirteet, kuten esimerkiksi torahampaat, siivet, arvet, suden/kissan korvat, häntä, evät jne., liittyen hahmoon persoonaan. Kaikkien naispuolisten nukkien jalat on muotoiltu korkokenkiin sopiviksi. Nukeilla on valmiiksi päällä omat yksilölliset asut, jotka vaihtelevat julkaisuteemojen mukaan. Suurimmalla osalla nukeista on melko luonnollisesti taipuvat kaula-, olka-, kyynär-, ranne-, lonkka ja polvinivelet, jotka mahdollistavat nukkien liikuttelemisen lukuisiin eri asentoihin. Nukkien kädet voidaan irrottaa kyynär- ja rannenivelten kohdalta. CAM-nukeilta (Create a Monster) irtoavat kaikki osat. Nukkien mukana tulee teline, kampa sekä päiväkirja, jossa on kerrottuna hahmon tarina. Joidenkin nukkien mukana on myös hahmon lemmikki. Nuket valmistetaan Kiinassa ja Indonesiassa. Ensimmäiset nuket, Frankie Stein, Clawdeen Wolf, Draculaura, Lagoona Blue, Cleo de Nile, Deuce Gorgon, Ghoulia Yelps, Holt Hyde sekä Jackson Jekyll, julkaistiin 2010 vuoden loppupuolella.
Verkkosivusto

Monster High’n kotisivut julkaistiin 5. maaliskuuta 2010. Nettisarjaa julkaistaan Monster High’n YouTube-kanavalla. Kotisivujen mainokset julkaistiin Yhdysvalloissa 5. elokuuta 2010 ja Suomessa kesällä 2011. Sivuilla on interaktiivista sisältöä kuten pelejä ja videoita. Saatavilla on myös mobiiliaplikaatio Ghouls & Jewels iOS- ja Android-laitteille.
Monster High -musiikkivideon voi ladata iTunesista.
Kirjasarja

Monster High-kirjasarjan on kirjoittanut Lisi Harrison, joka tunnetaan myös Clique-kirjasarjasta. Mattel julkaisi ensimmäisen Monster High -romaanin 26. syyskuuta 2010. Suomeksi se ilmestyi samannimisenä vuonna 2011.
Kirjasarjan toisessa osassa The Ghoul Next Door on pääosassa muumion tytär Cleo De Nile. Kirja julkaistiin maaliskuussa 2011. Suomeksi se ilmestyi helmikuussa 2012 nimellä Salatut elävät.
Kolmas kirja Where There's a Wolf, There's a Way julkaistiin 29. syyskuuta 2011 ja suomeksi vuonna 2012 nimellä Ihmissusipäiväkirjat. Sen päähenkilönä on ihmissusi Clawdeen Wolf.
Kirjasarjan neljäs osa Back And Deader Than Ever kertoo vampyyri Draculaurasta. Se julkaistiin englanniksi 1. toukokuuta 2012 ja suomeksi vuonna 2013 nimellä Elävän kuolleen koitokset.
Suomeksi kirjasarjan on kääntänyt Sonja Lahdenranta ja kustantanut Buster Nordic. Monster High -päiväkirja Drop Dead Diary julkaistiin englanniksi 30. lokakuuta 2011 ja sen on kirjoittanut Abaghoul Harris.
Hahmot > Päähahmot

Clawdeen Wolf - Clawdeen on 15-vuotias ihmissusien tytär, Clawdia, Clawd ja Howleen Wolfin sisko. Hän on lahjakas muotisuunnittelija ja tulevaisuudessa hän toivoo saavansa oman vaatemalliston ja hänen mukaansa nimetyn muotinäytöksen Scarisiin (viittaus Pariisiin). Hänen lempiruokaansa on pihvi raakana, lempiaine taloustiede ja lempiväri kulta. Lemmikkinä hänellä on kissa nimeltään Crescent. Hänen parhaat ystävänsä ovat Draculaura ja Frankie Stein. Hänen englanninkielinen ääninäyttelijänsä on Salli Saffioti sekä suomenkielisenä osassa jaksoista Eeva Markkinen ja osassa Saara Lehtonen.
Cleo de Nile - Cleo on noin 5 843-vuotias muumion (faaraon) tytär ja Nefera de Nilen pikkusisko. Hän on egyptiläinen prinsessa joka rakastaa sadetta, mutta pelkää pimeää. Hänen lempiruokaansa ovat rypäleet, lempiaine geometria ja lempiväri kulta. Lemmikkinä hänellä on kobra nimeltään Hissette. Hänen parhaat ystävänsä ovat Ghoulia Yelps ja hänen poikaystävänsä Deuce Gorgon. Hänen englanninkielinen ääninäyttelijänsä on Salli Saffioti ja suomenkielinen Raili Raitala.
Draculaura - Draculaura, lempinimeltään Ula D, on 1600-vuotias vampyyri ja Draculan tytär. Vaikka hän on vampyyri, ei hän kestä veren ja lihan näkemistä ja näin ollen hän on vegaani. Hänen lempiruokaansa ovat hedelmät ja vihannekset, lempiaine luova kirjoittaminen ja lempiväri pinkki. Lemmikkinä hänellä on lepakko nimeltään Count Fabulous. Hänen parhaat ystävänsä ovat Clawdeen Wolf ja Frankie Stein sekä hänen poikaystävänsä Clawd Wolf. Hänen englanninkielinen ääninäyttelijänsä on Debi Derryberry ja suomenkielinen Annituuli Kasurinen.
Frankie Stein - Frankie on Frankensteinin hirviön tytär. Hän oli sarjan alussa 15 päivää vanha. Hänen lempiruokaansa on tähän mennessä kaikki mitä hän on maistanut, lempiaine historia ja lempiväri musta-valkoraidat. Lemmikkinä hänellä on osista yhteenommeltu koira nimeltään Watzit. Hänen parhaat ystävänsä ovat Clawdeen Wolf, Cleo de Nile ja Draculaura. Hänen englanninkielinen ääninäyttelijänsä on Kate Higgins sekä suomenkielisenä osassa jaksoista Henni-Liisa Stam ja osassa Katja Sirkiä.
Ghoulia Yelps - Ghoulia on 16-vuotias zombien tytär. Hän on viisain tyttö koko Monster High'ssa ja pitää kaikista kouluaineista ja lukemisesta. Hän on kuitenkin hyvin ujo ja puhuu vain zombieta. Hänen lempiruokaansa on pikaruoka ja lempiväri punainen. Lemmikkinä hänellä on pöllö nimeltään Sir Hoots A Lot. Hänen parhaat ystävänsä ovat Cleo De Nile, Clawdeen Wolf ja Frankie Stein sekä hänen poikaystävänsä Sloman ”Lorvis” Mortavitch. Hänen englanninkielinen ääninäyttelijänsä on nettisarjan tuottaja Audu Paden.
Lagoona Blue - Lagoona on 15-vuotias merihirviön tytär. Hänen lempiruokaansa on sushi, lempiaine meribiologia ja lempiväri merensininen. Lemmikkinä hänellä on piraija nimeltään Neptuna. Hänen poikaystävänsä on Gillington ”Kidus” Webber. Hänen englanninkielinen ääninäyttelijänsä on Laura Bailey sekä suomenkielisenä osassa jaksoista Viivi Tamminen.
Nettisarja

Sarjaan liittyy YouTubessa ja Monster High’n sivuilla julkaistava nettivideosarja, jossa seurataan teinimonstereiden elämää ja opiskelua Monster High-lukiossa. Sarjaa julkaistaan myös suomeksi Monster High Suomi-YouTube-kanavalla. Monster High -sarjan pilottijakso New Ghoul at School nähtiin Yhdysvalloissa Nickelodeonilla 31. lokakuuta 2010, ja se kestää noin 23 minuuttia. Jakso kertoo Frankie Steinin ensimmäisestä viikosta Monster High'n koulussa. Jaksossa kuullaan Allison Irahetan kaksi kappaletta: "Scars" ja "Friday I'll Be Over U".
Televisiossa näytetyt erikoisjaksot

| Special # | Jakson nimi englanniksi | Jakson nimi suomeksi | Esitetty Usa:ssa | Esitetty Suomessa |
| --- | --- | --- | --- | --- |
| 1 | New Ghoul @ School | Uusi tulokas | 31. lokakuuta 2010 | 3. joulukuuta 2011 |
| 2 | Fright On! | Vampyyrit vastaan ihmissudet | 30. lokakuuta 2011 | 26. joulukuuta 2011 |
| 3 | Why Do Ghouls Fall In Love? | Yliluonnollinen ystävänpäivä | 12. helmikuuta 2012 | - |
| 4 | Escape From Skull Shores | Pako kallosaarelta | 13. huhtikuuta 2012 | - |
| 5 | Friday Night Frights | Perjanti-illan kauhua | 13. heinäkuuta 2012 | - |
| 6 | Ghouls Rule! | Monsterit määrää | 12. lokakuuta 2012 | - |
Suomessa julkaistut DVD:t

| Nimi | Julkaisupäivä Suomessa |
| --- | --- |
Monster High: Monsterit määrää Monster High: Ghouls Rule!: 24. lokakuuta 2012
Monster High Tupla: Perjantai-illan kauhua & Yliluonnollinen ystävänpäivä Monster High Double Feature: Friday Night Frights and Why Do Ghouls Fall in Love?: 24. huhtikuuta 2013
Monster High: Scaris - Kauhujen kaupunki Monster High - Scaris: City of Frights: 10. heinäkuuta 2013
Monster High: 13 Toivetta * Monster High: 13 Wishes: 23. lokakuuta 2013
Monster High: Valot, kamera, kauhistus! * Monster High: Frights, Camera, Action!: 2. huhtikuuta 2014
Monster High Sähäkkä tuplajulkaisu: Vampyyrit vastaan ihmissudet & Pako kallosaarelta * Monster High: Clawesome Double Feature - Escape From Skull Shores & Fright On: 23. heinäkuuta 2014
Monster High: Kaksin aina kauheampi ** Monster High: Freaky Fusion: 15. syyskuuta 2014
Monster High Monster Box: Monsterit määrää & 13 Toivetta & Valot, kamera, kauhistus! Monster High Collection (3 Films) - 3-Disc Box Set ( Monster High: 13 Wishes & Monster High: Ghouls Rule! & Monster High: Frights, Camera, Action!): 15. lokakuuta 2014
Monster High: Vain kummituksille ** Monster High: Haunted: 30. maaliskuuta 2015
Monster High: Boo York, Boo York ** Monster High: Boo York, Boo York: 19. lokakuuta 2015
Monster High - Kauhistuttava Tuplaseikkailu: Uusi tulokas ja Kauhukausi Monster High: Ghoulicious Double Feature: 16. marraskuuta 2015
Monster High: Iso Kalloriutta ** Monster High: Great Scarrier Reef: 21. maaliskuuta 2016
Tervetuloa Monster Highin: Syntytarina ** Monster High: Welcome To Monster High: 29. syyskuuta 2016
Monster High: Sähköistetty ** Monster High: Electrified: 27. maaliskuuta 2017
Monster High: The Movie ** Monster High: Elokuva: 6. lokakuuta 2022
* Saatavilla myös Blu-ray

** Saatavilla myös Blu-ray ja Digitaalinen HD
Aiheesta muualla

Suomenkieliset Monster High -sivut
The Official Monster High Website
Monster High Wiki on Wikia.
Tampereen kaupunginkirjasto

| Tampereen kaupunginkirjasto> Tampereen kansankirjasto |
| --- | --- |
 Kirjahyllyjä pääkirjasto Metsossa.
Sijainti:  Tampere
Perustettu:  1861
Kokoelman koko:  744 285 kirjaa (2023)
Lainauksia vuodessa:  4,6 milj. lainaa (2023)
Budjetti:  14,8 milj. euroa (2023)
Johtaja:  Niina Salmenkangas
Työntekijöitä:  167 (2020)  
Kotisivut
Tampereen kaupunginkirjaston päätoimipiste on Tampereen keskustassa sijaitseva pääkirjasto Metso. Kaupunginkirjastoon kuuluu lisäksi 14 lähikirjastoa ja kaksi kirjastoautoa.
Tampereen kaupunginkirjasto on osa PIKI-kirjastojen kirjastokimppaa. Se hoitaa myös opetus- ja kulttuuriministeriön määräämää yleisten kirjastojen alueellista kehittämistehtävää Pirkanmaalla ja Keski-Suomessa. Aiemmin se on toiminut Pirkanmaan maakuntakirjastona. Maakuntakirjastojärjestelmä lakkautettiin vuoden 2017 lopussa.
Kaupunginkirjastolla on lähes kaksisataa työntekijää. Kirjaston toimipisteisiin tehtiin vuonna 2017 yhteensä 2,6 miljoonaa kirjastokäyntiä, ja lainauksia oli 4,7 miljoonaa.
Historiaa

Tampereen kaupunginkirjasto perustettiin virallisesti 5. huhtikuuta 1861, mutta kaupungissa oli jo tätä ennen toiminut kaikille avoin lainakirjasto Sällskapet för Låne Bibliothek i Tammerfors stad vuosina 1837–1844. Kaupunginkirjastosta käytettiin vuoteen 1921 asti nimeä Tampereen kansankirjasto.  Kirjastolla ei ollut aluksi omia tiloja, vaan se toimi vaihtuvissa vuokratiloissa muun muassa Kauppakadulla ja Puutarhakadulla.
Ajatus kirjastotalon rakentamisesta syntyi kirjaston johtokunnassa 1800-luvun lopulla. Hanke ei kuitenkaan edistynyt, ennen kuin vuorineuvos Emil Aaltonen tuki sitä huomattavalla lahjoituksella vuonna 1919. Valmistuessaan vuonna 1925 Tampereen kirjastotalo oli Suomen nykyaikaisin. Siellä otettiin ensimmäisten joukossa käyttöön avohyllyjärjestelmä, jossa kirjaston asiakkaat saivat itse ottaa kirjoja hyllystä.
1920-luvulla perustettiin Tampereen ensimmäiset sivukirjastot Tammelan lainausasema (1922) ja Rantaperkiön siirtokirjastoasema (1923). Kaupunginkirjaston ensimmäinen kirjastoauto aloitti toimintansa kesällä 1966.
Vanha kirjastotalo kävi ajan mittaan ahtaaksi. Rakennukseen suunniteltiin laajennusta, mutta se osoittautui liian hankalaksi toteuttaa. Nykyisen pääkirjasto Metson suunnittelu alkoi 1970-luvun lopulla, ja rakennus otettiin käyttöön elokuussa 1986. Metson piirsivät arkkitehdit Reima ja Raili Pietilä, jotka suunnittelivat myös Hervannan kirjaston.
Kaupunginkirjastolla oli vuosina 2001–2014 käytössä liikkuva internetbussi Netti-Nysse, jossa opetettiin tietotekniikan perustaitoja.
Toimipisteet > Nykyiset

Hervannan kirjasto
Härmälän kirjasto
Kaukajärven kirjasto
Koilliskeskuksen kirjasto
Koivistonkylän kirjasto
Koukkuniemen kirjasto
Kämmenniemen kirjasto
Lielahden kirjasto
Messukylän kirjasto
Nekalan kirjasto
Peltolammin kirjasto
Pääkirjasto Metso
Sampolan kirjasto
Terälahden kirjasto
Tesoman kirjasto
Toimipisteet > Lakkautetut

Aitolahden kirjasto
Epilän kirjasto
Frenckellin lehtilukusali
Kissanmaan kirjasto
Lamminpään kirjasto
Lentävänniemen kirjasto
Pellervon kirjasto
Pispalan kirjasto
Raholan kirjasto
Uudenkylän kirjasto
Vanha kirjastotalo (entinen pääkirjasto)
Vehmaisten kirjasto
Kirjastonhoitajat ja -johtajat

Israel Enbom 1863–1867
Ananias Lindroos 1870–1873
Tapani Kärkönen 1873–1906
Suoma Kärkönen 1906–1920
Juho Arvi Kemiläinen 1920–1927
Armo Keravuori 1927–1937
Uuno Saarnio 1938–1940
Raoul Palmgren 1940–1941
Mikko Mäkelä 1942–1973
Elna Elonheimo 1973–1986
Tuula Martikainen 1986–2006
Tuula Haavisto 2006–2013
Pirkko Lindberg 2014–2021
Niina Salmenkangas 2021–
Kirjallisuutta

Wacklin, Matti (2011): Kaikkien sielujen apteekki. Tampereen kaupunginkirjasto 150 vuotta. Tampere: Tampereen kaupunginkirjasto – Pirkanmaan maakuntakirjasto. ISBN 978-951-609-480-2.
Aiheesta muualla

Tampereen kaupunginkirjaston kotisivut
Tampereen kirjastotalo noin vuonna 1927.
Pääkirjasto Metso.
Kaukajärven kirjasto.
Sampolan kirjasto.
Fysiikka ja tao

| Fysiikka ja Tao> The Tao of Physics.Alkuperäisteos |
| --- | --- |
Kirjailija:  Fritjof Capra
Kieli:  englanti
Kustantaja:  Shambhala Publications
Julkaistu:  1975
ISBN:  0-00-634102-0
Suomennos
Suomentaja:  Mikko Kilpi
Kustantaja:  WSOY
Julkaistu:  1983
ISBN:  951-0-11581-9
Sarja: Uuden ajan ihminen
Löydä lisää kirjojaKirjallisuuden teemasivulta
Fysiikka ja tao: tutkimus nykyajan fysiikan ja itämaisen mystiikan yhteneväisyyksistä on fyysikko Fritjof Capran kirjoittama ja Shambhala Publicationsin (Berkeley, California)  vuonna 1975 julkaisema kirja. Kirja oli myyntilistojen kärjessä Yhdysvalloissa ja se on julkaistu 23 kielelle 43 painoksena. Neljäs painos julkaistiin englanniksi vuonna 2000.
Tausta

Seuraava yhteenveto kirjasta Fysiikka ja tao havainnollistaa Capran motivaatiota kirjansa kirjoittamiseksi.
»Tiede ei tarvitse mystiikkaa, eikä mystiikka tarvitse tiedettä, mutta ihminen tarvitsee molempia.»
Ensimmäisen painoksen esipuheen mukaan Capra käy kamppailua teoreettisen fysiikan ja itämaisen mystiikan yhteen­sopivuudesta. Capra sai aluksi apua omalle polulleen niin kutsutuilta psykedeeleiltä. Ensimmäinen psykedeelinen kokemuksensa oli  "niin vaikuttava, että puhkesin kyyneleisiin, samanaikaisesti, kuten Castaneda, vuodatin ajatukseni paperille". (p. 12, 4th ed.)
Myöhemmin Capra käsi keskustelun ideoistaan Werner Heisenbergin kanssa  1972, kuten hän mainitsee seuraavassa haastatteluotteessa:
»Kävin useita keskusteluja Heisenbergin kanssa. Silloin asuin Englannissa [noin 1972] ja vierailin useaan otteeseen Münchenissä ja näytin hänelle koko käsikirjoituksen kappale kappaleelta. Hän oli hyvin kiinnostunut ja avoin, ja hän kertoi minulle jotain joka ei tullut julkiseen tietoon, koska hän ei ikinä julkaissut kertomaansa. Hän sanoi olleensa tietoinen näistä yhteneväisyyksistä. Kvanttiteorian parissa työskennellessään hän luennoi Intiassa Tagoren vieraana. Hän keskusteli Tagoren kanssa paljon Intian filosofiasta. Heisenberg kertoi minulle, että nämä keskustelut auttoivat häntä suuresti työssään fysiikan parissa. Ne osoittivat hänelle, että kvanttifysiikan uudet ideat eivät olleetkaan niin hulluja. Oikeastaan hän ymmärsi kokonaisen kulttuurin olevan perustunut samanlaisille ideoille. Heisenberg sanoi tästä olleen suuri apu. Niels Bohr koki samanlaisen kokemuksen mentyään Kiinaan. – Fritjof Capra, Renee Weberin haastattelu kirjassa The Holographic Paradigm (sivut 217–218)»
Näiden vaikutteiden johdosta Bohr otti Yin-yang-symbolin osaksi perheensä vaakunaa, kun hänet lyötiin ritariksi vuonna 1947.
Fysiikka ja tao -kirjan jälkeen Capra kirjoitti samaa aihepiiriä koskettavia kirjoja kuten The Hidden Connection, The Turning Point ja The Web of Life , joissa Capra laajensi argumenttia, kuinka Itämainen mystiikka ja nykypäivän tieteelliset löydökset ovat yhteydessä toisiinsa ja kuinka itämainen mystiikka saattaa myös omata vastaukset eräisiin nykypäivän suurimpiin tieteellisiin haasteisiin.
Kirjaa edelsi R. G. H. Siun essee The Tao of Science: an Essay on Western Knowledge and Eastern Wisdom, jonka MIT Press julkaisi ensin vuonna 1957 ja myöhemmin 1964.
Painokset

The Tao of Physics, Fritjof Capra, Shambhala Publications, 1. painos 1975
Shambhala, 2. painos 1983: ISBN 0-394-71612-4 Bantam reprint 1985: ISBN 0-553-26379-X
Shambhala, 3. painos 1991: ISBN 0-87773-594-8
Shambhala, 4.painos 2000: ISBN 1-57062-519-0
Audio Renaissance, 1990 äänikasettinauha: ISBN 1-55927-089-6
Audio Renaissance, 2004 levy, lyhennetty: ISBN 1-55927-999-0
Pekka Paavola

| Pekka Paavola |
| --- | --- |
 Paavola helmikuussa 2010
Tampereen kaupunginjohtaja
 1969–1985  
Edeltäjä:  Erkki Lindfors
Seuraaja:  Jarmo Rantanen
Suomen oikeusministeri
 Paasion II hallitus 23.2.1972–4.9.1972  
Edeltäjä:  K. J. Lång
Seuraaja:  Matti Louekoski
Henkilötiedot
Syntynyt: 3. elokuuta 1933 Tampere
Kuollut: 18. maaliskuuta 2023 (89 vuotta) Tampere
Ammatti:  toimitusjohtaja
Arvonimi: varatuomari
Tiedot
Puolue:  SDP (vuoteen 1992)
Pekka Kalervo Paavola (3. elokuuta 1933 Tampere – 18. maaliskuuta 2023 Tampere) oli suomalainen kunnallisvirkamies, yritysjohtaja ja kunnallispoliitikko. Koulutukseltaan Paavola oli juristi.
Paavola valmistui Helsingin yliopistosta oikeustieteen kandidaatiksi vuonna 1960 ja sai varatuomarin arvon vuonna 1961. Hän toimi Tampereen kaupungilla juristina vuosina 1960–1965, kaupunginsihteerinä vuosina 1965–1969 ja kaupunginjohtajana 1969–1985. Lisäksi hän oli oikeusministerinä vuonna 1972 Paasion II hallituksessa. Ministerinä Paavola oli SDP:n edustajana.
Paavolasta tuli Tampereen kaupunginjohtaja sen jälkeen, kun hänen edeltäjänsä Erkki Lindfors menehtyi munuaissairauteen. Lindforsilta jäi Paavolalle "perinnöksi" muun muassa Särkänniemi-projektin loppuunsaattaminen. Osa kyseistä projektia oli vuonna 1971 valmistunut näkötorni Näsinneula. Projekti ei nauttinut kaikkien tamperelaisten kannatusta, vaan osa kaupunkilaisista kritisoi sitä voimakkaasti. Paavolan mukaan Särkänniemi maksoi kuitenkin siihen sijoitetut summat takaisin 1980-luvun alkuun mennessä.
Paavola toimi Paasion vähemmistöhallituksen eli niin kutsutun nappulaliigan oikeusministerinä keväällä 1972. Paavola oli ensimmäinen joka julkisesti esitti  ajatuksen siitä, että presidentti Urho Kekkosen kautta jatkettaisiin eduskunnan säätämällä poikkeuslailla. Toisin sanoen hän ehdotti, että 1974 päättyvää virkakautta jatketaan ilman vaaleja.
Lehtimiehet Oy ja Yhtyneet Kuvalehdet

Paavola siirtyi vuonna 1985 Lehtimiehet Oy:n toimitusjohtajaksi. Vuoden 1988 lopussa Urpo Lahtisen omistama Lehtimiehet myytiin Yhtyneille Kuvalehdille, ja Paavola siirtyi Yhtyneiden kustannusjohtajaksi. Vuosina 1991–1996 Paavola työskenteli Art Urpo Oy:n toimitusjohtajana. Art Urpo Oy:n tehtävänä oli hallinnoida Urpo Lahtisen omaisuutta. Paavola oli myös Urpo ja Maija Lahtisen säätiön asiamies. Vuonna 1996 Paavola jäi eläkkeelle. lähde?
Tampereen kunnallispolitiikassa

Paavola oli muutaman vuoden sivussa kunnallispolitiikasta sen jälkeen, kun hän oli eronnut Tampereen kaupunginjohtajan virasta. Hän teki kuitenkin paluun vuoden 1992 vaaleissa, kun hänet valittiin Tampereen kaupunginvaltuustoon. Paavola oli ehdokkaana Tampereen puolesta -nimisellä ehdokaslistalla. SDP:stä hän oli eronnut samana vuonna. Tampereella Paavolalla on ollut suosiota, koska häneen on yhdistetty kaupungin kasvu, hyvinvointi ja vaurastuminen, jopa tulevaisuus.
Kaupunginvaltuuston jäsen Paavola oli vuodet 1993–2002, ensin Tapun ja myöhemmin Tampereen sitoutumattomien ryhmässä. Hän toimi lisäksi Sitoutumattomien valtuustoryhmän puheenjohtajana. Vuonna 2002 Paavola erotettiin kaikista kunnallisista luottamustehtävistä siksi, että hänet oli tuomittu 10 kuukauden ehdolliseen vankeusrangaistukseen törkeästä veropetoksesta.
Vuoden 2004 vaaleissa jo 71-vuotias Paavola palasi jälleen valtuutetuksi. Vuoden 2006 ajan hän oli kaupunginhallituksen varapuheenjohtaja. Hänet valittiin joulukuussa 2006 valtuuston puheenjohtajaksi vihreiden, sitoutumattomien, keskustan ja kristillisdemokraattien muodostaman ryhmä 20:n ja kokoomuksen tuella. Paavola toimi valtuuston puheenjohtajana vaalikauden, eli vuoden 2008 loppuun asti. Vuoden 2008 kunnallisvaaleissa Paavola ei enää asettunut ehdolle.
Maija-Liisa Lahtisen tapaus

Paavola oli entisen Hymy-lehden omistajan Urpo Lahtisen lesken Maija-Liisa Lahtisen mukana kuljettamassa 53 miljoonaa markkaa varoja Luxemburgiin. Paavola todisti myöhemmin asiasta oikeudessa, ja Maija-Liisa Lahtinen sai kavallustuomion pitkälti tämän todistuksen pohjalta.
Maija-Liisa Lahtisen aloitteesta valtakunnansyyttäjänvirasto määräsi poliisin tutkimaan, puhuiko Paavola oikeudessa totta. Joulukuussa 2009 Paavola tuomittiin neljän kuukauden ehdolliseen vankeuteen valehtelusta oikeudessa. Hän ei valittanut tuomiosta.
Muuta

Irwin Goodman teki vuonna 1984 Paavolasta kappaleen nimeltä ”Otetaan pienet Paavolat”, joka julkaistiin hänen Härmäläinen perusjuntti -albumillaan. Laulun sanoissa viitataan siihen tapaukseen, kun Pekka Paavola pakoili 1980-luvulla oikeutta, mikä sai aikanaan suurta julkisuutta eri medioissa
Paavola on haudattu Kalevankankaan hautausmaalle.
Tykistöprikaati

| Tykistöprikaati |
| --- | --- |

Toiminnassa:  1992–2014
Valtio:  Suomi
Puolustushaarat:  Maavoimat
Aselajit:  kenttätykistö
Tukikohta:  Niinisalon varuskunta, Kankaanpää
Marssi:  Tykistöprikaatin marssi
Tykistöprikaati (lyhenne TYKPR, aik. TykPr) oli Suomen puolustusvoimiin kuuluva kenttätykistön joukko-osasto Niinisalon varuskunnassa Kankaanpäässä. Nimi Tykistöprikaati otettiin käyttöön 1. maaliskuuta 1992.
Historia > Perustaminen ja 1990-luku

Tykistöprikaati perustettiin yhtymätasoiseksi joukoksi maaliskuun alussa 1992. Prikaatin aloittaessa toimintansa siihen kuuluivat esikunta (E/TykPr), Satakunnan tykistörykmentti (SatTR), Mittauspatteristo (MittPsto), Tykistökoulu (TykK), Eläinlääkintäkoulu (ElLääkK) ja YK-Koulutuskeskus (YK-KoulK). Edellä mainittujen rinnalle perustettiin uutena joukkoyksikkönä Kankaanpään patteristo (KanPsto), jolle määrättiin tykistön kertausharjoitusten järjestäminen ja varusmieskuljettajien koulutus Tykistöprikaatin käyttöön. Tykistöprikaatin ensimmäisenä komentajana toimi eversti Raimo Kaukonen, joka siirtyi tehtävään Satakunnan tykistörykmentin komentajan paikalta.
Prikaatin lippu, jonka lahjoitti Niinisalon Sotilaskotiyhdistys, vihittiin käyttöön 25. helmikuuta 1993. Vuonna 1993 Tykistöprikaatissa työskenteli vakituisesti 606 henkilöä, millä lukumäärällä se oli Kankaanpään suurin työnantaja. Lokakuun alussa 1992 Mittauspatteristoon yhdistettiin Tikkakoskella toiminut Suojelu- ja Sääkoulu, jolloin patteriston nimi muuttui Tiedustelupatteristoksi (TiedPsto).
Tykistöprikaatin joukkoyksiköistä Eläinlääkintäkoulu lakkautettiin vuonna 1994, jolloin siihen kuuluneet eläinklinikka ja sotakoiraosasto liitettiin Kankaanpään patteristoon. Hevoskoulutus lopetettiin jo elokuussa 1993 ja siihen liittynyt kalusto myytiin huutokaupalla, minkä jälkeen varuskuntaan jäi vielä perinnevaljakko. Varuskunnan hevostallit vuokrattiin Niinisalon Ratsastajat ry:lle. YK-Koulutuskeskukselle valmistuivat uudet tilat kesäkuussa 1993.
Vuoden 1996 alussa Tykistöprikaatin huoltotoiminnot yhdistettiin prikaatin huoltopäällikön johtamaksi Huoltokeskukseksi, jossa työskenteli 150 henkilöä. Keskuksen alaisuuteen kuuluivat toimisto, varuskuntasairaala, muonituskeskus, kuljetuskeskus, Niinisalon korjaamo ja varustekeskus.
Ensimmäiset 20 naista aloittivat vapaaehtoisen varusmiespalveluksensa Tykistöprikaatissa tammikuussa 1996. Heidän keski-ikänsä oli 22 vuotta. Reserviupseerikoulun suoritti neljä, aliupseerikoulutuksen kaksitoista ja miehistökoulutuksen sotilaspoliisina tai sotakoiran ohjaajana kolme naista. Yksi naisista joutui keskeyttämään palveluksen terveyssyistä.
Syyskuussa 1999 Tykistöprikaati isännöi yhteispohjoismaista Nordic Peace -rauhanturvaharjoitusta, johon osallistui harjoitusjoukkoja kaikista Pohjoismaista sekä runsaasti sotilastarkkailijoita muista maista.